寄上金陵王荆公
作者：馮山
朝代：宋

paragraphs: 聖賢遺陳跡，文章隱至神。
北天開盛際，南國起斯人。
兼濟希先覺，公傳襲大醇。
卑飛隨世俗，默觀養經綸。
僶俛懷鉛槧，徊翔表縉紳。
英聲搖海岳，高步出風塵。
去就遲難進，謀猷久未伸。
兩朝雖顧遇，大節每逡巡。
四海傾台輔，千齡偶聖辰。
有爲今道德，無間古君臣。
雕琢唐文盛，更張漢法新。
風霆傳信令，束縳解生民。
所志惟膏澤，當除亦斧斤。
寸心勞遠御，獨手助洪鈞。
鐘鼎無前蹟，江湖自在身。
功名非雅意，出處自天真。
鴻雁雲霄勢，芝蘭道路春。
軻雄平可駕，房魏淺非倫。
江漢無良産，衣冠竊濫巾。
才非當世用，仕爲有時貧。
銜策驅馳久，風波出没頻。
古心終少合，老態强難馴。
名教誰依託，文書但隱淪。
師門常耿耿，相府舊循循。
萬里音容闊，諸生氣義均。
絳紗瞻楚澤，白髪倦漳濱。
鄙俚雖能達，精微豈盡陳。
青雲如可附，何處更求仁。